I en ny redegørelse frikender Aalborg Kommune nu sig selv.

Da Aalborg Kommune betalte 225.000 kroner til en 3F-kongres i 2016, og 222.249 kroner til én mere i 2019 var det ikke i strid med kommunalfuldmagten. Det fremgår af kommunens egen redegørelse, som er på Økonomiudvalgets dagsorden for det kommende udvalgsmøde mandag. Her står det blandt andet, at "Aalborg Kommune er kommet frem til, at Aalborg Kommunes interesse i fremme turisme og events, herunder kongresser i Aalborg og kommunes mulighed for at støtte kongresvirksomhed (...), medfører, at afholdelsen af udgifterne var lovlig." Fik ikke rabat Udover det fremhæver kommunen også i redegørelsen, at 3F ikke fik rabat i forhold til andre virksomheder, der afholder lignende arrangementer: - Aalborg Kongres og Kultur Center har (...) oplyst, at 3F ikke har modtaget rabat på baggrund af receptionen i 2019, og at fakturaen fra 2016 ligeledes vedrørte en reception, der blev afholdt i Musikkens Hus med musik fra Aalborg Symfoniorkester, står der i redegørelsen. Når Økonomiudvalget i Aalborg Kommune mandag har vendt redegørelsen, skal den sendes til Ankestyrelsen. TV2 Nord har kontaktet borgmester i Aalborg Kommune, Thomas Kastrup-Larsen for at spørge ind til redegørelsen, men han har ingen kommentarer, før punktet er behandlet i økonomiudvalget.